**Informatīvais ziņojums**

**„Par Eiropas Savienības programmas „Radošā Eiropa” (2021-2027) informatīvā biroja darbības īstenošanu”**

Informatīvais ziņojums „Par Eiropas Savienības programmas „Radošā Eiropa” (2021-2027) informatīvā biroja darbības īstenošanu” (turpmāk – informatīvais ziņojums) sagatavots pēc Kultūras ministrijas iniciatīvas, lai Kultūras ministrijas Eiropas Savienības fondu departamenta Eiropas Savienības Kultūras kontaktpunkta nodaļai (Eiropas Savienības programmas „Radošā Eiropa” (2021-2027) (turpmāk – Programma) apakšprogrammas „Kultūra” informatīvais birojs) un Nacionālajam kino centram (Programmas apakšprogrammas „Media” informatīvais birojs) rastu nepieciešamo līdzfinansējumu tā darbības īstenošanai.

Programma ir paredzēta Eiropas kinematogrāfijas, kā arī kultūras un radošo jomu atbalstam, ļaujot palielināt to ieguldījumu jaunu darba vietu radīšanā un izaugsmes nodrošināšanā. Ar vairāk nekā 2,4 miljardu *euro* budžetu (36% pieaugums salīdzinoši ar iepriekšējo periodu) Programma kļūst par atbalstu tūkstošiem mākslinieku, kultūras nozares profesionāļu un organizāciju, kas nodarbināti izpildītājmākslas, tēlotājmākslas, publikāciju, filmu, televīzijas, mūzikas, starpdisciplīnu mākslas, kultūrmantojuma, ziņu mediju un video spēļu nozarēs, un dotu tiem iespēju izvērst savu darbību visā Eiropā, atrast arvien jaunas auditorijas un attīstīt digitālajā laikmetā nepieciešamās prasmes. Programma palīdzēs Eiropas kultūras darbiem atrast arvien jaunas auditorijas citās valstīs, būs ieguldījums arī Eiropas kultūru un valodu daudzveidības aizsardzībā un veicināšanā.

Līdz šim Kultūras ministrija (Eiropas Savienības fondu departamenta Eiropas Savienības Kultūras kontaktpunkta nodaļa) un Nacionālais kino centrs pildīja informatīvā biroja Latvijā funkcijas Eiropas Savienības programmai „Radošā Eiropa” (2014-2020). Biroja pienākumos ietilpa konsultāciju sniegšana par Programmu, informatīvo pasākumu par Programmas atbalsta iespējām organizēšana un dalība citu institūciju organizētajos informatīvajos pasākumos, vietējas un starptautiskas sadarbības starp potenciālajiem projektu iesniedzējiem veicināšana un dalība starptautiskos apmācību pasākumos, sanāksmēs ar Eiropas Komisiju un sanāksmēs ar citu valstu Programmas informatīvajiem birojiem.

Kopš 2014.gada Eiropas Savienības programmas „Radošā Eiropa” apakšprogrammas „Kultūra” ietvaros ir atbalstīti vairāk nekā 60 projekti, kuros piedalās Latvijas organizācijas un institūcijas. Programmas apakšprogrammas „Kultūra” ietvaros tika rīkoti ieplānotie un regulārie konkursi, piemēram, Eiropas sadarbības projektu konkurss, Daiļliteratūras tulkošana, Eiropas platformas un Eiropas tīkli. Tāpat tika rīkoti tematiskie konkursi, piemēram, 2018.-2020.gada periodā tika izsludināti konkursi, kas veltīti dažādām tēmām – Eiropas kultūras mantojuma gadam, inovācijām un digitālo tehnoloģiju izmantošanai kultūrā un radošajās industrijās, kā arī mūzikas industrijai veltīti konkursi un konkursi sadarbībai ar Rietumbalkānu valstīm. Visaktīvākā Latvijas organizāciju dalība ir bijusi Eiropas sadarbības projektu konkursā, kurā tikuši un joprojām tiek īstenoti 45 projekti. Otrs populārākais konkurss ir Daiļliteratūras tulkošana, kurā tikuši īstenoti 10 projekti. Kā partneri Latvijas organizācijas piedalās septiņos Eiropas platformu projektos. Tāpat ir atbalstīts viens Eiropas kultūras mantojuma gada konkursa projekts, kurā piedalās viena organizācija no Latvijas, viens mūzikas nozares projekts ar vienas Latvijas organizācijas dalību un viens sadarbības projekts ar Rietumbalkānu valstīm, kurā piedalījās viena Latvijas organizācija. Balstoties uz Eiropas Komisijas Izglītības, audiovizuālās jomas un kultūras izpildaģentūras sniegto informāciju, laika periodā no 2014. līdz 2020.gadam Latvijas organizācijas ir piesaistījušas 3 533 506,20 *euro*. Attiecība starp iesniegtajiem un atbalstītajiem projektiem Eiropas Savienības programmas „Radošā Eiropa” apakšprogrammā „Kultūra”: atbalstīti 24,62% no Latvijas organizāciju iesniegtajiem projektiem, kamēr Eiropas vidējais rādītājs ir 21,54% no visiem Programmas iesniegtajiem projektiem.

Latvijas organizācijas, piesaistot ārvalstu finanšu līdzekļus, līdzfinansē daļu no saviem projekta izdevumiem, tādējādi iepludinot ārvalstu finansējumu Latvijā. Projektu konkursa ietvaros tikai kvalitatīvākie projekti saņem finansējumu. Programmas informatīvais birojs nodrošina organizāciju informētību un zināšanas par projektu sagatavošanu, iesniegšanu un atskaitīšanos Eiropas Komisijai. Tāpat Programmas informatīvais birojs palīdz atrast sadarbības partnerus potenciālajiem projektu realizētājiem un nodrošina aktualitāšu izplatīšanu, izmantojot dažādus informatīvos rīkus.

Savukārt Eiropas Savienības programmas „Radošā Eiropa” apakšprogrammā „Media” kopš 2014.gada ir atbalstīti 125 projekti, ko Latvijas profesionālās kino organizācijas īsteno Latvijā. Eiropas Savienības programmas „Radošā Eiropa” apakšprogramma „Media” kopš 2014.gada ietvērusi 14 dažādus regulāros konkursus, kas atbalsta gan filmu ražošanas izstrādi, gan Eiropas filmu izplatīšanu, kā arī finansējuma piesaistes un profesionāļu tālākizglītības pasākumus. Tāpat tika rīkoti tematiskie konkursi, piemēram, 2018.gadā konkurss tika veltīts Eiropas kultūras gadam, bet 2019.gadā konkurss veltīts inovācijām un digitālo tehnoloģiju izmantošanai kultūrā un radošajās industrijās, savukārt 2020.gadā – Eiropas audiovizuālo darbu subtitrēšanai. Visaktīvākā dalība ir bijusi Eiropas filmu izplatīšanas konkursos, kurā tikuši un joprojām tiek īstenoti 64 projekti. Otrs populārākais konkurss ir Filmu projektu attīstīšana, kurā tikuši īstenoti 23 projekti. Kā partneri Latvijas organizācijas piedalās trijos Eiropas kino izglītības projektos. Kopējā Latvijas audiovizuālo organizāciju piesaistītā summa ir 2 129 898 *euro*. Jāpiebilst, ka attiecība starp iesniegtajiem un atbalstītajiem projektiem Eiropas Savienības programmas „Radošā Eiropa” apakšprogrammā „Media” ir līdzīga kā Eiropā kopumā, un pat nedaudz labāka: atbalstīti 43,40% no Latvijā iesniegtajiem projektiem, kamēr Eiropas vidējais rādītājs ir 41,36% no iesniegtajiem projektiem.

Jaunais darba periods Programmai ir no 2021. līdz 2027.gadam (ieskaitot).

Eiropas Parlamenta un Padomes regula (ES) 2021/818[[1]](#footnote-1), ar ko izveido programmu „Radošā Eiropa” (2021-2027) un atceļ Regulu (ES) Nr.1295/2013, paredz, ka Programmas informatīvie biroji:

1. veicina Programmu valsts līmenī, sniedz attiecīgu informāciju par dažādiem finansiālā atbalsta veidiem, kas pieejami saskaņā ar Eiropas Savienības politiku, un palīdz kultūras un radošo nozaru darbiniekiem pieteikties atbalstam no Programmas, tostarp informējot viņus par prasībām un procedūrām, kas saistītas ar dažādiem uzaicinājumiem iesniegt priekšlikumus, un apmainoties ar labu praksi;
2. sniedz atbalstu potenciālajiem projektu pieteicējiem pieteikšanās procedūrās un nodrošina konsultatīvo atbalstu jaunpienācējiem Programmā, stimulē pārrobežu sadarbību un paraugprakses apmaiņu starp profesionāļiem, iestādēm, platformām un tīkliem Programmas aptvertajās politikas jomās, kultūras un radošajās nozarēs un starp tām;
3. palīdz Eiropas Komisijai nodrošināt, lai Programmas rezultāti tiktu pienācīgi paziņoti un izplatīti iedzīvotājiem un kultūras un radošo nozaru darbiniekiem.

Programmas informatīvajam birojam jāparedz nepārtraukts darbs un informatīvā ziņojuma uzdevums ir nodrošināt Programmas apakšprogrammas „Kultūra” informatīvo biroju un Programmas apakšprogrammas „Media” informatīvo biroju ar finansējumu jau no 2021.gada 1.janvāra.

Eiropas Komisijas izvirzītās prasības Programmas informatīvo biroju darbiniekiem: izcilas zināšanas par Programmas darbības nozarēm, pieredze pasākumu organizēšanā un koordinēšanā, pieredze sabiedriskajās attiecībās, zināšanas par Eiropas Savienības institūcijām un politikas plānošanu, pietiekamas svešvalodu zināšanas sadarbības nodrošināšanai ar citām dalībvalstīm, IT prasmes.

Eiropas Komisijas izvirzītās prasības Programmas informatīvajam birojam: sabiedrībai viegli pieejamas telpas, atsevišķa telpa konsultāciju sniegšanai, datoraparatūras un programmatūras nodrošinājums, tālrunis ar automātiskā atbildētāja funkciju, kopētājs, e-pastu pārlūks.

2020.gada 10.janvārī Kultūras ministrija no Eiropas Komisijas saņēma informatīvu vēstuli Nr.EAC.D.2/BG Ares(2020)128044 (reģistrēta Kultūras ministrijā ar Nr.2.4-1-137) par to, ka Programmas dalībvalstis 2020.gadā saņems oficiālus uzaicinājumus nominēt atbildīgās institūcijas Programmas informatīvo biroju izveidei nākamajā darbības periodā (2021.-2027.gads).

Saistībā ar Covid-19 pandēmiju oficiāls uzaicinājums nominēt atbildīgās institūcijas Programmas informatīvā biroja izveidei tika saņemts tikai 2021.gada 1.februārī. 2021.gada 1.februārī Kultūras ministrija saņēma vēstuli Nr.Ref.Ares(2021)856603-01/02/2021 (reģistrēta Kultūras ministrijā ar Nr.2.4-1-939) no Latvijas Republikas Pastāvīgās pārstāvniecības Eiropas Savienībā ar aicinājumu nozīmēt Programmas informatīvos birojus. Šajā vēstulē arī apliecināts, ka Eiropas Komisija apņemas paaugstināt katras dalībvalsts maksimālo finansējumu par aptuveni 25% salīdzinājumā ar iepriekšējo periodu un atbalsta intensitāte būs 60% apmērā, ko segs Eiropas Komisija no Programmas informatīvo biroju attiecināmajām izmaksām.

Lai sekmīgi īstenotu Programmas ietvaros veicamos uzdevumus, nepieciešams valsts budžeta līdzfinansējums 40 % apmērā no kopējā piešķīruma apmēra.

Pamatojoties uz Eiropas Komisijas 2021.gada 26.maijā publicēto 2021.gada darba programmu „2021 annual work programme for the implementation of the Creative Europe Programme”(Nr.C(2021) 3563)[[2]](#footnote-2) (turpmāk – darba programma) IV. punktu „Creative Europe Desks” pirmais līgums starp Eiropas Komisiju un Programmas informatīvajiem birojiem tiks noslēgts uz 24 mēnešiem (no 2021.gada 1.janvāra līdz 2022.gada 31.decembrim). Darba programmas 5.tabulā noteiktais pieejamais līdzfinansējums Latvijas Programmas informatīvajam birojam ir 166 000 *euro* 24 mēnešu periodam*.* Ik gadu tie būtu 83 000 *euro*. Ņemot vērā noteikto atbalsta intensitāti 60% no Eiropas Komisijas, līdzfinansējums no valsts budžeta līdzekļiem ir 55 334 *euro* jeb atlikušie 40%. Pie šādiem nosacījumiem par Programmas informatīvā biroja darbības nodrošināšanu Kultūras ministrijas Eiropas Savienības fondu departamenta Eiropas Savienības Kultūras kontaktpunkta nodaļai kopā ar Nacionālo kino centru ik gadu nepieciešamais finansējums ir 138 334 *euro*, ko veido Eiropas Komisijas līdzfinansējums un līdzfinansējums no valsts budžeta līdzekļiem.

Attiecībā uz no valsts budžeta nepieciešamajiem līdzekļiem 2021.gadā un 2022.gadā, Kultūras ministrija 2020.gada 23.novembrī nosūtīja Eiropas Komisijas padotības iestādei Izglītības, audiovizuālās jomas un kultūras izpildaģentūra vēstuli Nr.4.3.3-1/2110 „Extension of agreement Nr.596469-CREA-3-2020-1-LV-CULT-CEDESK eligibility period until 30 June 2021” par 2020.gada darba programmas pagarinājumu līdz 2021.gada 30.jūnijam, ņemot vērā Covid-19 izraisītās krīzes radītos šķēršļus līguma nosacījumu izpildē un neapgūtos līdzekļus, ļaujot ietaupītos līdzekļus pārcelt uz 2021.gadu un izlietot tos darbinieku atlīdzības segšanai līdz 2021.gada 30.jūnijam. Paralēli minētā līguma pagarinājumam par Programmas informatīvā biroja darbības nodrošināšanu 2021.gada darba programmas īstenošanai Kultūras ministrijai nepieciešams slēgt jauno līgumu ar Eiropas Komisiju par periodu no 2021.gada 1.janvāra līdz 2022.gada 31.decembrim lai varētu attiecināt izdevumus, kas netika segti no pagarinātā 2020.gada līguma. Jaunā perioda darbības līguma ienākošais finansējums no Eiropas Komisijas provizoriski varētu tikt ieskaitīts 2021.gada rudenī, līdz ar to ir svarīgi pēc iespējas ātrāk piesaistīt līdzfinansējumu no valsts budžeta līdzekļiem, lai nodrošinātu Programmas informatīvā biroja darbību līdz Eiropas Komisijas finansējuma saņemšanai. Ņemot vērā minēto, Programmas informatīvā biroja darba programmas nodrošināšanai no valsts budžeta līdzekļiem nepieciešams līdzfinansējums 55 334 *euro* apmērā 2021.gadā un 55 334 *euro* – 2022.gadā.

Ņemot vērā to, ka šobrīd nav pieejams neviens apliecinošs dokuments no Eiropas Komisijas, kas paredz Latvijas Programmas informatīvā biroja darbības īstenošanai noteiktu finansējumu, sākot no 2023.gada, Kultūras ministrija apņemas normatīvajos aktos noteiktajā kārtībā iesniegt Ministru kabinetā attiecīgu informatīvo ziņojumu Programmas informatīvā biroja darbības īstenošanai par biroja darbības turpināšanu laika periodā no 2023.gada līdz 2027.gadam (ieskaitot). Sākot ar 2023.gadu, tiks slēgti jauni ikgadēji līgumi ar Eiropas Komisiju par turpmākajiem atlikušā perioda gadiem (2023.-2027.gads), ik gadu nodrošinot Programmas informatīvā biroja darbību.

Ņemot vērā minēto, ar šo informatīvo ziņojumu tiek lūgts izskatīt iespēju piešķirt līdzfinansējumu Programmas informatīvā biroja (Kultūras ministrijas Eiropas Savienības fondu departamenta Eiropas Savienības Kultūras kontaktpunkta nodaļa un Nacionālais kino centrs) darbībai 2021. un 2022.gadā no valsts pamatbudžeta programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.

Kultūras ministrijai kopā ar Nacionālo kino centru Programmas informatīvā biroja darbības nodrošināšanai nepieciešamā līdzfinansējuma no valsts budžeta līdzekļiem sadalījums pa gadiem (*euro*):

|  |  |  |  |  |
| --- | --- | --- | --- | --- |
| Iestādes | Dotācijas | 2021.gads | 2022.gads | **Kopā (2021.-2022.gads)** |
| Kultūras ministrijas Eiropas Savienības fondu departamenta Eiropas Savienības Kultūras kontaktpunkta nodaļa | Eiropas Komisijas finansējums 60% | 41 500 | 41 500 | **83 000** |
| Valsts budžeta līdzekļi 40% | 27 667 | 27 667 | **55 334** |
| **Kopā** | **69 167** | **69 167** | **138 334** |
| Nacionālais kino centrs | Eiropas Komisijas finansējums 60% | 41 500 | 41 500 | **83 000** |
| Valsts budžeta līdzekļi 40% | 27 667 | 27 667 | **55 334** |
| **Kopā** | **69 167** | **69 167** | **138 334** |
| Abas iestādes kopā | Eiropas Komisijas finansējums 60% | 83 000 | 83 000 | **166 000** |
| Valsts budžeta līdzekļi 40% | 55 334 | 55 334 | **110 668** |
| **Kopā** | **138 334** | **138 334** | **276 668** |

Kultūras ministrijas Eiropas Savienības fondu departamenta Eiropas Savienības Kultūras kontaktpunkta nodaļai ik gadu indikatīvi nepieciešamie finanšu līdzekļi 69 167 *euro* sadalās sekojoši: 45 000 *euro* atlīdzībās (divas pilnas slodzes darbinieki, katram 22 500 *euro* gadā) un 24 167 *euro* precēs un pakalpojumos (gadā: 1 500 *euro* telpu īre, 1 000 *euro* biroja iekārtas, kancelejas preces, 9 000 *euro* informatīvo pasākumu rīkošanai (telpu īre, ēdināšana, vieslektori u.tml.), 7 000 *euro* komandējumu izdevumi, 5 667 *euro* netiešie izdevumi (komunālie maksājumi, apdrošināšana, komunikāciju izdevumi)).

Nacionālajam kino centram ik gadu indikatīvi nepieciešamie finanšu līdzekļi 69 167 *euro* sadalās sekojoši: 28 000 *euro* atlīdzībās (viens pilnas slodzes darbinieks – 24 700 *euro* gadā, piemaksas par papildu darbu grāmatvedis – 1 730 *euro* gadā, juriskonsults – 1 570 *euro* gadā) un 41 167 *euro* precēs un pakalpojumos (gadā: 1 900 *euro* telpu īre, 300 *euro* kancelejas preces, 25 000 *euro* informatīvo pasākumu/tālākizglītības semināru rīkošana, 4 500 *euro* pašreklāmas materiālu izgatavošana, 5 000 *euro* komandējumu izdevumi, 4 467 *euro* netiešie izdevumi (komunālie maksājumi, apdrošināšana, komunikāciju izdevumi)).

Kultūras ministrijas budžetā nav brīvu finanšu līdzekļu līdzfinansējuma nodrošināšanai un budžeta iestādes var uzņemties papildu valsts budžeta ilgtermiņa saistības vienīgi Eiropas Savienības politikas instrumentu un parējās ārvalstu finanšu palīdzības līdzfinansēto projektu un pasākumu īstenošanai, ja ir saņemts attiecīgs Ministru kabineta lēmums (Likuma par budžetu un finanšu vadību 24.panta trešā daļa).

**Ņemot vērā minēto, Programmas ietvaros Kultūras ministrijai 2021. un 2022.gadā kopējais nepieciešamais valsts budžeta līdzfinansējums ir  110 668 *euro*, tai skaitā Kultūras ministrijai līdzfinansējums 55 334 *euro* (27 667 *euro* ik gadu) un Nacionālajam kino centram līdzfinansējums 55 334 *euro* (27 667 *euro* ik gadu)**.

Kultūras ministrs N.Puntulis

Vīza: Valsts sekretāre D.Vilsone

Lukins 67330289

[Andrejs.Lukins@km.gov.lv](mailto:Andrejs.Lukins@km.gov.lv)

1. <https://eur-lex.europa.eu/legal-content/EN/TXT/?uri=CELEX%3A32021R0818&qid=1622530073404> [↑](#footnote-ref-1)
2. <https://ec.europa.eu/culture/sites/default/files/2021-05/creative-europe-2021-work-programme-c2021-3563_WP.pdf> [↑](#footnote-ref-2)